[{"text_idx": "#000004", "text": "Dywedodd y Cynghorydd Mary Ann Brocklesby: \u201cHoffwn fanteisio ar y cyfle hwn i ddiolch i holl bersone\u0301l ein lluoedd arfog a gweithwyr y gwasanaethau brys, a\u2019u teuluoedd. Bydd Diwrnod y Lluoedd Arfog yn dathlu gwaith dynion a menywod y lluoedd wrth iddynt wasanaethu ledled y byd, gan ddiogelu rhyddid."}, {"text_idx": "#000005", "text": "\u201cRydym yn cofio\u2019r rhai sydd wedi colli eu bywydau dros ein rhyddid ar yr 11eg Tachwedd bob blwyddyn. Ond eleni wrth gwrs mae gan bob un ohonom ffocws gwahanol, yn dod i mewn i\u2019n cartrefi ar y teledu, y radio a dros y rhyngrwyd. Nid yw erchyllterau rhyfel erioed wedi cael eu gwneud yn fwy clir gan yr hyn sy\u2019n digwydd yma yn Ewrop, gyda\u2019r rhyfel yn Wcra\u0301in."}, {"text_idx": "#000006", "text": "\u201cBob dydd rydym yn gweld tystiolaeth newydd o\u2019r erchyllterau a\u2019r dinistr, dinasoedd yn cael eu chwalu, a dewrder anhygoel pobl Wcra\u0301in."}, {"text_idx": "#000007", "text": "\u201cYma yn Sir Fynwy ymhlith cyfleusterau eraill, mae Caerwent yn parhau i fod yn faes hyfforddi pwysig i bersone\u0301l y lluoedd arfog, gan helpu i roi sgiliau i\u2019n milwyr ein hunain i wynebu terfysgaeth."}, {"text_idx": "#000008", "text": "\u201cRwyf hefyd am dalu teyrnged i bawb yn y sir sy\u2019n gweithio neu\u2019n gwirfoddoli yn y gwasanaethau cymorth niferus sy\u2019n cael eu cynnig i\u2019r rhai sydd wedi gwasanaethu ein cenedl. Mae mwy na deg ar hugain o sefydliadau yn chwarae rhan allweddol yn y gwaith o lyfnhau\u2019r ffordd i\u2019r rhai sydd, neu sydd wedi bod yn gwasanaethu, yn y lluoedd arfog.\u201d"}, {"text_idx": "#000009", "text": "Daw Wythnos y Lluoedd Arfog ar o\u0302l i Ganolfan Gymorth Cyn-filwyr Sir Fynwy gael ei chyflwyno ym mis Mawrth 2022, gyda\u2019r nod o ddarparu cymorth o ansawdd uchel sy\u2019n canolbwyntio ar yr unigolyn i gyn-filwyr o\u2019r gymuned filwrol a chyn-filwrol. Nod y Ganolfan yw grymuso cyn-filwyr, a\u2019r rhai sy\u2019n pontio o fywyd milwrol i fywyd sifil, gan integreiddio i\u2019r cymunedau lleol."}, {"text_idx": "#000010", "text": "Cynhelir y sesiynau yng nghanol y Fenni sy\u2019n hawdd eu cyrraedd ar lwybrau ceir, trenau a bysiau. Os ydych yn gyn-filwr o\u2019r lluoedd arfog, gall Hyb Cymorth i Gyn-filwyr Sir Fynwy yn y Fenni roi cyngor, arweiniad a chymorth i chi ar bynciau fel tai, budd-daliadau, dyledion ac iechyd a lles."}, {"text_idx": "#000012", "text": "I weld pa wasanaethau a chefnogaeth y mae\u2019r cyngor yn eu darparu ar gyfer persone\u0301l y Lluoedd Arfog, cliciwch y ddolen hon: Y Lluoedd Arfog \u2013 Sir Fynwy"}]